CELEX: 62013TN0553
Language: el
Date: 2013-10-17 00:00:00
Title: Υπόθεση T-553/13: Προσφυγή-αγωγή της 17ης Οκτωβρίου 2013 — European Dynamics Luxembourg και Ευρωπαϊκή Δυναμική κατά Ευρωπαϊκής Κοινής Επιχειρήσεως για τον ITER και την ανάπτυξη της πυρηνικής σύντηξης

14.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 367/36
            
         Προσφυγή-αγωγή της 17ης Οκτωβρίου 2013 — European Dynamics Luxembourg και Ευρωπαϊκή Δυναμική κατά Ευρωπαϊκής Κοινής Επιχειρήσεως για τον ITER και την ανάπτυξη της πυρηνικής σύντηξης
   (Υπόθεση T-553/13)
   2013/C 367/65
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες-ενάγουσες: European Dynamics Luxembourg SA (Ettelbrück, Λουξεμβούργο) και Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής ΑΕ (Αθήνα, Ελλάδα) (εκπρόσωπος: D. Mabger, δικηγόρος)
   
      Καθής-Εναγομένη: Ευρωπαϊκής Κοινής Επιχειρήσεως για τον ITER και την ανάπτυξη της πυρηνικής σύντηξης
   
      Αιτήματα των προσφευγουσών-εναγουσών
   
   Οι προσφεύγουσες-ενάγουσες (στο εξής: προσφεύγουσες) ζητούν από το Γενικό Δικαστήριο:
   
               —
            
            
               να ακυρώσει την απόφαση της καθής της 7ης Αυγούστου 2013, αφορώσα την προκήρυξη ανοικτού διαγωνισμού F4E-ADM-0464 (ΕΕ 2012/S 213-352451) για τη σύναψη πολλαπλής συμβάσεως-πλαισίου για την παροχή υπηρεσιών με τίτλο «Provision of Information and Communications Technology (ICT) Projects to Fusion for Energy»(«Εκπόνηση σχεδίων τεχνολογίας των πληροφοριών και των επικοινωνιών για την πυρηνική σύντηξη») (ΕΕ 2013/S 198-342743)·
            
         
               —
            
            
               να υποχρεώσει την καθής να καταβάλει στις προσφεύγουσες αποζημίωση για την αποκατάσταση της ζημίας που υπέστησαν από την απώλεια της ευκαιρίας να τους ανατεθεί το αντικείμενο της συμβάσεως·
            
         
               —
            
            
               να υποχρεώσει την καθής να καταβάλει στις προσφεύγουσες παραδειγματική αποζημίωση·
            
         
               —
            
            
               να καταδικάσει την καθής στα δικαστικά και λοιπά έξοδα και δαπάνες στα οποία υποβλήθηκαν οι προσφεύγουσες σε σχέση με την υπό κρίση προσφυγή-αγωγή (στο εξής: προσφυγή), ακόμη και αν αυτή απορριφθεί.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, οι προσφεύγουσες προβάλλουν δύο λόγους.
   
               1)
            
            
               Με τον πρώτο λόγο προβάλλεται ότι η καθής-εναγομένη (στο εξής: καθής) παρέβη τη νομοθεσία της Ένωσης, διότι προέβη στην αξιολόγηση των προσφορών και στη σύναψη της συμβάσεως μετά τη λήξη ισχύος των προσφορών.
            
         
               2)
            
            
               Με τον δεύτερο λόγο προβάλλεται ότι η καθής παρέβη τη νομοθεσία της Ένωσης διότι παραβίασε την υποχρέωση αιτιολογήσεως. Η καθής παρέσχε στις προσφεύγουσες μια Έκθεση Αξιολογήσεως η οποία δεν περιείχε συγκεκριμένα σχόλια αξιολογήσεως αφορώντα την προσφορά των προσφευγουσών.